Paartjie op ‘teregstellingswyse’ doodgeskiet(Foto: Verskaf) ŉ Paartjie is Saterdagaand op ŉ kleinhoewe in Gerardsville, Centurion, tydens ŉ aanval doodgeskiet. Die kleinhoewe het die afgelope ruk onder diewe deurgeloop. Robert Graham Celliers (60) en sy lewensmaat, Ansie van Aardt (ouderdom nie bekend nie), het onderskeidelik ses en vier skietwonde opgedoen. Celliers is reg tussen die oë geskiet. Volgens Celliers se broer, Thomas, het vier of meer mans Saterdag laataand by Hawkstone Pub, die kroeg op die kleinhoewe, ingebreek. “Van wat ons kon aflei het hulle die hoofdeur van die kroeg oopgebreek. Robert is in die kroeg deur die mans gekonfronteer,” vertel Thomas. ŉ Skietery het gevolg, waartydens een van die verdagtes ook moontlik gewond is, sê Thomas. “Robert is ook raakgeskiet en het deur die kroeg na kamers wat aan die kroeg verbind is, gevlug. Daar het Ansie by hom aangesluit. “Hulle het ŉ hangkas omgedop en voor die venster gestoot. Aanvallers het van buite deur die venster skote afgevuur. Altesaam 16 koeëldoppies is na die tyd op die toneel gevind.” Volgens Thomas was SDS Security vinnig op die toneel, maar die aanvallers het toe reeds gevlug. “Robert en Ansie se liggame met die skietwonde is in die kamer gevind. Ansie was teen die muur en Robert het bo-op die kas gelê. Albei is ŉ kopskoot toegedien. “Alles dui daarop dat dit sinnelose moorde was en moontlik ŉ teregstelling.” Maroela Media het navraag oor die voorval aan die polisie gestuur, en wag nog op terugvoer.